C 47/114
HR
Službeni list Europske unije
7.2.2023.
srijeda, 6. srpnja 2022.
80. pozdravlja donošenje Nacionalne strategije za kazneni progon ratnih zločina za razdoblje 2021.
2026. i nedavni početak rada različitih tijela i mehanizama izvješćivanja povezanih s njegovim radom; ističe važnost transparentne i uključive provedbe te strategije; potiče srbijanske vlasti da se odlučno suprotstave veličanju osuđenih ratnih zločinaca i da prekinu svu retoriku i djelovanje u pogledu podjele kojima se narušava integritet zemalja u susjedstvu i prijeti regionalnoj stabilnosti i pomirenju; potiče srbijanske vlasti da pokažu istinsku predanost istragama i dovođenju predmeta ratnih zločina pred sud; ponavlja da u Europi nema mjesta poricanju genocida;
81.
ističe važnost regionalne suradnje na pitanjima ratnih zločina i nestalih osoba te poziva srbijanske vlasti da osude sve oblike govora mržnje, kampanja zastrašivanja, javnog odobravanja i poricanja genocida, zločina protiv čovječnosti i ratnih zločina; žali što neka tijela srbijanskih vlasti i neki srbijanski političari nastavljaju poricati genocid u Srebrenici; poziva srbijanske vlasti da osiguraju nastavak suđenja za ratne zločine, uključujući na lokalnoj razini i da žrtvama pruže pravdu priznavanjem i poštovanjem sudskih presuda o ratnim zločinima, borbom protiv nekažnjavanja ratnih zločina, istraživanjem slučajeva nestalih osoba, istragom grobnih mjesta i pružanjem potpore domaćim tužiteljima u privođenju počinitelja pravdi;
82. osuđuje sve veću prisutnost osuđenih ratnih zločinaca, kao što su Veselin Šljivančanin, Dragoljub Ojdanić i Nikola Šainović, u medijskom prostoru kojim se koriste za širenje mržnje i netolerancije prema nacionalnim manjinama u Srbiji;
83. poziva EU i njegove saveznike da dodatno pojačaju rad na pomirenju; pozdravlja obnovljeni angažman saveznika EU-a, posebno imenovanje posebnih izaslanika SAD-a, Ujedinjene Kraljevine i Njemačke za zapadni Balkan, poziva ih da se uključe u blisku suradnju i koordinaciju s izaslanikom EU-a u cilju jačanja utjecaja i pružanja usklađenih savjeta i potpore;
84. ponovno iskazuje svoju potporu inicijativi za uspostavu regionalne komisije za utvrđivanje činjenica o ratnim zločinima i drugim teškim kršenjima ljudskih prava na području bivše Jugoslavije (RECOM);
85. pozdravlja početak provedbe zone bez roaminga u cijelom zapadnom Balkanu od 1. srpnja 2021., čime je poboljšana povezivost i ostvarene su opipljive i konkretne koristi za građane i poduzeća u toj regiji; pozdravlja Izjavu iz Brda koju su potpisali dužnosnici EU-a i čelnici zemalja zapadnog Balkana, a u kojoj se prepoznaje važnost tog postignuća; potiče Vijeće i Komisiju da surađuju s vlastima zemalja zapadnog Balkana kako bi se ukinule naknade za roaming između zapadnog Balkana i Europske unije;
86. potiče srbijanske vlasti da nedvosmisleno podrže uspostavu zajedničkog regionalnog tržišta u okviru Berlinskog procesa kao korak na putu pristupanja EU-u; naglašava da bi svi programi regionalne gospodarske suradnje na zapadnom Balkanu trebali biti uključivi i prihvatljivi za svih šest zemalja, čime bi se uspostavila ravnopravna suradnja među svih šest zemalja uz istodobno jačanje daljnjeg usklađivanja sa standardima i pravnom stečevinom EU-a;
Socioekonomske reforme
87. pozdravlja napredak ostvaren u razvoju funkcionalnog tržišnog gospodarstva, iako država tu još uvijek ima snažnu prisutnost, i činjenicu da je uspješno ublažen utjecaj krize prouzročene bolešću COVID-19 na gospodarstvo, među ostalim pravovremenim fiskalnim mjerama i mjerama monetarne potpore; ipak, poziva srbijanske vlasti da predvide ciljanu potporu u vezi s pandemijom za ranjiva kućanstva i poduzeća; konstatira da je EU nastavio pružati ključnu potporu Srbiji za njezin društveno-gospodarski oporavak i hitne medicinske potrebe, uključujući dodatnu potporu od 10 milijuna EUR;
88. sa zabrinutošću konstatira da nije istražen nijedan od navoda iz prethodnog izvješća istraživačkih novinara o vladinom manipuliranju statističkim podacima o bolesti COVID-19 u političke svrhe; naglašava da su povjerenje i transparentnost od posebne važnosti u naporima vlade za suzbijanje bolesti COVID-19 te stoga apelira na srbijansku vladu da građanima dostavi sve relevantne statističke podatke;
89. primjećuje da tržište rada, unatoč poboljšanjima, i dalje ima strukturne probleme te demografske i migracijske izazove; poziva Srbiju da poboljša položaj žena na tržištu rada i da dodatno prilagodi obrazovanje i osposobljavanje potrebama tržišta rada, posebno u području strukovnog obrazovanja i osposobljavanja te u vezi sa zelenom i digitalnom tranzicijom;